Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 1 Pv 1151/09/1105	Bratislava V, 5.3.2014
EEČ : 2-12-149-2014

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 317/2009 Zbierky zákonov

Rozhodol: 	prokurátor Okresnej prokuratúry Bratislava V
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Bratislava V zo dňa 14.9.2009, spisová značka 1 Pv 1151/09/1105, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 30.11.2009 v čase asi o 21.20hod. v Bratislave na Einsteinovej ulici na čerpacej stanici OMV pri OC Aupark bol ako spolujazdec kontrolovaný hliadkou PZ v motorovom vozidle zn. BMW 530d, ečv.: BA111SN a počas kontroly mu spod pravej nohavice pri topánke vypadlo plastové vrecko s obsahom zelenej sušenej rastliny, o ktorej sa vyjadril, že sa jedná o marihuana, ktorú si zaobstaral pre vlastnú potrebu v Púchove od nestotožnenej osoby a túto dobrovoľne vydal, následne kriminalisticko-expertíznym skúmaním KEÚ PZ SR v Bratislave bolo zistené, že v prípade obsahu plastového vrecka sa jedná o vysušený rastlinný materiál vykazujúci znaky typické pre rastlinný rod Cannabis-konope s hmotnosťou obsahu 902mg s obsahom THC( tetrahydrokanabinolu) 14,6% hmotnostných a hmotnosťou 132mg THC, čo zodpovedá štyrom až deviatim obvykle jednorazovým dávkam drogy, pričom rastliny konope sú v zmysle zákona č. 139/1998 Z.z. zaradené do I. skupiny omamných látok.

Uznesením prokurátora Okresnej prokuratúry Bratislava V zo dňa 14.9.2009, spisová značka 1 Pv 1151/09/1105, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
40 mesiacov
Odôvodnenie:
	Vyšetrovateľ PZ Okresného riaditeľstva PZ v Bratislave V OKP OVK uznesením sp. zn. ORP-429/1-OVK-B5-2009 zo dňa 23.4.2010 v zmysle § 206 ods. 1 Tr. poriadku vzniesol obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 2 Tr. zákona.

	Uznesením prokurátora Okresnej prokuratúry pre Bratislavu V sp. zn. 1 Pv 1151/09 zo dňa 14.9.2010 bolo trestné stíhanie vedené proti obv. XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 2 Tr. zákona v zmysle § 216 ods. 1 písm. a/, b/, c/ Tr. poriadku podmienečne zastavené a v zmysle § 216 ods. 2 Tr. poriadku bola obvinenému určená skúšobná doba v trvaní 40(štyridsať) mesiacov. 

	Uznesenie o podmienečnom zastavení trestného stíhania nadobudlo právoplatnosť dňa 28.9.2010.
	Obvinený v priebehu skúšobnej doby, ktorá mu bola v rozhodnutí o podmienečnom zastavení trestného stíhania stanovená, viedol riadny život, nebol prejednávaný pre priestupok špecificky súvisiaci s posudzovanou trestnou činnosťou, nebol ani súdne trestaný ani trestne stíhaný, nespáchal v skúšobnej dobe trestný čin, a keďže obvinený splnil všetky predpoklady uvedené v ustanovení § 217 ods. 1 Tr. poriadku, rozhodol som tak, ako je uvedené vo výrokovej časti tohto  uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Právoplatnosťou tohto uznesenia nastávajú účinky zastavenia trestného stíhania podľa § 9 ods. 1 písm. e/ Tr. poriadku.

JUDr. Peter Dana
prokurátor